钦定古今图书集成/理学汇编/文学典/第104卷 > 孙艾〈七政 森〉
## 钦定古今图书集成/理学汇编/文学典/第104卷 > 孙艾〈七政 森〉

按《列朝诗集》，“艾字世节，常熟人。父为考功郎，家赀钜
万。世节任侠，父丧，致十郡客来吊，尽倾其家。学诗于
沈启南，与周以言、皇甫兄弟最善。以言殁，世节之子
耒葬之于吾谷，从先志也。耒之子七政，字齐之，能诗
好客，世其家风。十试锁院不第。家有园池，日与四方
词客赋诗宴赏，客醉而遗溺，戽其水出诸城外，复引”
隍水涤之，累费数百金。家中落有三子而才。云间张
长舆过访，命三子即席赋诗。仲子森得“灯”字，有“但携
明月去，犹似别时灯”之句，长舆摩顶激赏，作长歌以
记之。森与余皆举丙午，伯子之二子皆成进士。齐之
有《沧浪生自传》及《松韵堂集》十二卷。齐之之论诗曰：
“吴中自迪功以后，皇甫兄弟竞爽，而司直公尤卓绝。
世皆以禅栖匹东览，不知东览高处，不但格力，正以其神情旷绝，会心霞表，当与古人相埒。此正司勋所
深让，读司直诗，不知司直之难。试以今人极得意诗
诵过，更读子安诗，却令人爽然自失。然后知司直之
高，正如月出蓬莱阆岛中，岂人世风光所拟！”余有族
伯父审言，字仲思，世节之外曾孙也。余羁贯时，尝语
余曰：“少以父执侍司直兄弟，闻其论五言诗，以‘猿啼
洞庭树，人在木兰舟’为妙境。自七子盛行，知此者鲜
矣。用是知先辈学有师承，苦心孤诣，非苟然成名于
世者。”齐之之论司直，盖其先世风气熏习，得之于见
闻者，精且确也。余录孙氏诗，附于甫氏之后，俾世之
嗤点前贤者知所省焉。